ธกส.ทำใจกระเป๋าฉีก รับประกันภัยพืชผล
ใกล้วันยุบสภา สส.ทั้งหลายก็เร่งลงพื้นที่หาเสียงช่วยชาวบ้าน แต่ในระดับนโยบายนั้น รัฐบาลก็เร่งออกโครงการประชาวิวัฒน์เต็มสูบ
21 ส.ค. 2554

ใกล้วันยุบสภา สส.ทั้งหลายก็เร่งลงพื้นที่หาเสียงช่วยชาวบ้าน แต่ในระดับนโยบายนั้น รัฐบาลก็เร่งออกโครงการประชาวิวัฒน์เต็มสูบ
โดย...ทีมข่าวการเงิน 
ใกล้วันยุบสภา สส.ทั้งหลายก็เร่งลงพื้นที่หาเสียงช่วยชาวบ้าน แต่ในระดับนโยบายนั้น รัฐบาลก็เร่งออกโครงการประชาวิวัฒน์เต็มสูบ หวังดูดใจได้คะแนนเสียง โดยเฉพาะจากกลุ่มรากหญ้า ซึ่งเป็นเสียงที่มีฐานใหญ่ แต่พรรคประชาธิปัตย์ยังไม่ได้ใจมาครอบครอง
หัวเรือใหญ่ที่จะกำหนดนโยบายช่วยชาวบ้าน ไม่ใช่ใคร ต้องเป็นกระทรวงการคลัง ที่เป็นกระเป๋าเงินของรัฐบาล ดังนั้นบทบาทของ กรณ์ จาติกวณิช รมว.คลัง จึงโดดเด่นมาก ล่าสุดโครงการประกันภัยพืชผล ที่กระทรวงการคลังริเริ่ม รมว.คลังก็พยายามเร่งทำให้เสร็จก่อนยุบสภา
นโยบายนี้นายกรณ์ มอบนโยบายให้ธนาคารเพื่อการเกษตรและสหกรณ์การเกษตร (ธ.ก.ส.) ไปพิจารณาระบบประกันภัยพืชผลจากภัยธรรมชาติให้ครอบคลุมทุกพื้นที่ทั่วประเทศ เพื่อบรรเทาผลกระทบแก่เกษตรกรจากปัญหาภัยธรรมชาติ โดยแนวทางหนึ่งที่จะรองรับระบบการประกันภัยพืชผลที่ครอบคลุมเกษตรกรทั้งประเทศ คือ การจัดตั้งกองทุนประกันโดยรัฐบาล เพื่อลดภาระเบี้ยประกันให้แก่เกษตรกร โดยตั้งเป้าว่าจะเก็บเงินเบี้ยประกันจากเกษตรกรไม่เกินไร่ละ 100 บาท แต่รับประกันไร่ละ 2,000 บาท 
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ในสัปดาห์นี้ สศค. ร่วมกับกระทรวงเกษตรและสหกรณ์ และสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ลงพื้นที่ดูการประเมินความเสียหายนาข้าวในจังหวัดสุพรรณ และสิงห์บุรีที่รัฐบาลจ่ายชดเชยให้เกษตรกรไร่ละ 606 บาท เพื่อนำมาเป็นข้อมูลสรุปค่าเบี้ยประกันภัยที่เอกชนจะเก็บเพิ่มเพื่อจ่ายค่าชดเชยให้กับเกษตรกรไร่ละ 1,400 บาท 




ที่ผ่านมาสมาคมประกันภัยยังสรุปค่าเบี้ยประกันไม่ได้ว่าควรเป็นเท่าไรเพราะต้องการลงไปดูวิธีการประเมินความเสียหายของรัฐบาลกรณีที่จ่ายให้เกษตรกรไร่ละ 606 บาท ว่าเป็นอย่างไร เพราะทันทีที่รัฐบาลจ่ายชดเชยเอกชนก็ต้องชดเชยตามมาทันที 1,400 บาทเพื่อให้เกษตรกรได้รับเงินชดเชยตามที่รัฐบาลกำหนดไร่ละ 2,000 บาท 
อย่างไรก็ตาม ไม่ว่าเบี้ยประกันจะออกมาเท่าไรในหลักการจะให้เกษตรกรรับจ่ายค่าเบี้ยประกันไร่ละไม่เกิน 100 บาท โดยส่วนที่เหลือจะเป็นรัฐบาล และธนาคารเพื่อการเกษตรกรและสหกรณ์การเกษตร เป็นผู้จ่ายสมทบให้ โดยจะต้องสรุปค่าเบี้ยประกันให้ได้ภายใน 12 สัปดาห์นี้ เพื่อเสนอให้คณะกรรมการด้านเศรษฐกิจที่มีนายไตรรงค์ สุวรรณคีรี รองนายกรัฐมนตรี เป็นประธาน ก่อนสงกรานต์ที่จะถึงนี้ 
นายนริศ กล่าวว่าเป้าหมายของรัฐบาลคือการประกันภัยข้าวให้เกษตรกรทั้งประเทศที่มีเนื้อที่ปลูกรวม 57 ล้านไร่ โดยจะเริ่มประกันให้ทันกับการปลูกข้าวนาปีในฤดูกาลที่จะถึงนี้
โครงการนี้ดูเหมือนดีต่อเกษตรกร แต่สำหรับ ธ.ก.ส.แล้ว ไม่แคล้วต้องรับหนี้เสียเพิ่ม เพราะภัยธรรมชาติเกิดถี่ขึ้นเรื่อยๆ ส่งผลให้พืชผลการเกษตรได้รับความเสียหาย ทำให้เกษตรกรต้องผ่อนผันการนำส่งเงินชำระหนี้ ซึ่งก็ทำให้เกิดความเสียหายต่อ ธ.ก.ส.อย่างหลีกเลี่ยงไม่ได้ 
อย่างไรก็ตาม นายลักษณ์ วจนานวัช ผู้จัดการ ธ.ก.ส. ยอมรับว่ามีโอกาสจะมีหนี้เสียเพิ่ม แต่ก็ถือว่าเป็นเรื่องปกติที่แบงก์จะต้องแบกรับความเสี่ยงนี้ และมีหน้าที่ในการดูแลเกษตรกร ตามนโยบายรัฐบาล 
ปัจจุบัน กระทรวงเกษตรและสหกรณ์ ประกันภัยพืชผลให้เกษตรกรเบื้องต้นอยู่แล้วไร่ละ 606 บาท หากเกิดความเสียหายจากภัยธรรมชาติ แต่ทั้งนี้ รัฐบาลต้องการคุ้มครองความเสี่ยงให้เกษตรกรมากขึ้น จากการคำนวณจากต้นทุนการผลิตไร่ละ 2,000 บาท ดังนั้นจึงต้องการให้บริษัทประกันภัยเอกชนเข้ามาร่วมรับความเสี่ยงในส่วนต่างนั้น โดยเกษตรกรจะมีภาระมากขึ้นจากการจ่ายค่าเบี้ยประกันภัย แต่ไม่มากนัก ซึ่งหากเกษตรกรเข้าร่วมโครงการจำนวนมาก เบี้ยประกันก็จะถูกลง
“ทั่วประเทศขณะนี้มีพื้นที่ปลูกข้าว 57 ล้านไร่ และเป็นเกษตรกรลูกค้า ธ.ก.ส. 37 ล้านไร่ คิดเป็น 70% ซึ่ง ธ.ก.ส.จะผลักดันให้เข้าร่วมโครงการทั้งหมด เพราะเป็นลูกค้าที่อยู่ในโครงการประกันรายได้อยู่แล้ว ทำให้จัดการได้ง่ายขึ้น อีกทั้งลูกค้าเองจะได้รับการคุ้มครองความเสี่ยงด้วย”
อย่างไรก็ตาม ภัยธรรมชาติที่เกิดขึ้นบ่อยและรุนแรงในช่วงนี้ คงไม่ผลักดันให้เบี้ยประกันภัยสูงขึ้น เพราะในการคำนวณความเสียหายนั้น จะดูตัวเลขย้อนหลัง 10 ปีอยู่แล้วว่า กรณีที่เกิดภัยพิบัติจากธรรมชาติแต่ละครั้ง ก่อให้เกิดความเสียหายต่อพืชผลอย่างไรบ้าง เพียงแต่เหตุการณ์ที่เกิดขึ้นขณะนี้จะทำให้ประเมินถึงแนวโน้มในอนาคตเท่านั้น รมว.คลังสั่ง ธ.ก.ส.ทำแผนประกันภัยพืชผลทั่วประเทศ หวังช่วยบรรเทาผลกระทบจากปัญหาภัยธรรมชาติ